Broj: 711-I-26-M-477-22/23-02-19

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Damira Lučeva, ravnatelja Zavoda za prostorno uređenje Šibensko-kninske županije, za davanjem mišljenja**, na 197. sjednici održanoj dana 16. prosinca 2022.g. donosi sljedeće

**MIŠLJENJE**

**Sukladno odredbi članka 17. stavka 2. ZSSI-a, obveznik Damir Lučev za vrijeme profesionalnog obnašanja javne dužnosti ravnatelja Zavoda za prostorno uređenje Šibensko-kninske županije može povremeno obavljati stručne i savjetodavne poslove člana Povjerenstva za granice pomorskog dobra i člana Povjerenstva za procjenu vrijednosti nekretnina te za to primati naknade, koje je dužan prijaviti u imovinskoj kartici.**

Obrazloženje

Zahtjev za mišljenjem podnio je obveznik Damir Lučev, ravnatelj Zavoda za prostorno uređenje Šibensko-kninske županije. U Povjerenstvu zahtjev je zaprimljen 14. prosinca 2022.g. pod poslovnim brojem 711-U-9226-M-477/22-01-4, povodom kojeg se vodi predmet broj M-477/22.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje obveznici u smislu navedenog zakona, stoga je Damir Lučev povodom obnašanja dužnosti ravnatelja Zavoda obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je odlukom župana Šibensko-kninske županije o osnivanju Povjerenstva za granice pomorskog dobra od 15. lipnja 2018. godine imenovan članom Povjerenstva kao predstavnik županijskog upravnog tijela nadležnog za poslove prostornog planiranja i zaštite okoliša. Obveznik ističe da je sastav toga Povjerenstva reguliran Zakonom o pomorskom dobru i morskim lukama, te Uredbom o izmjenama i dopunama Uredbe o postupku utvrđivanja granica pomorskog dobra i to na način da u istome sudjeluju predstavnici svih institucija koje imaju utjecaja na prijedloge odluka koje isto povjerenstvo donosi. Obveznik ističe kako se radi o stručnom povjerenstvu sastavljenom od stručnjaka svih potrebnih profila iz određenih institucija. Citiranom Uredbom je određena i naknada koju trebaju primiti svi članovi Povjerenstva. Nadalje, obveznik navodi da je odlukom župana Šibensko-kninske županije o imenovanju članova Procjeniteljskog povjerenstva za područje Šibensko-kninske županije izuzev Grada Šibenika od 21. svibnja 2020. godine imenovan članom istoga kao predstavnik Zavoda za prostorno uređenje Šibensko-kninske županije. Obveze, kao i sastav, ovoga Povjerenstva utvrđene su Zakonom o procjeni vrijednosti nekretnina, gdje su u članku 10., 11., i 12. jasno utvrđeni sastav i zadaće povjerenstva. Obveznik ističe kako se jedan član imenuje iz županijskih zavoda za prostorno uređenje, a da se u članku 12. navodi kako Povjerenstvo daje stručne prijedloge i mišljenja u predmetima koji se obrađuju. I za sudjelovanje u ovom Povjerenstvu definirane su naknade za rad članova istoga. Stoga obveznik postavlja upit smije li primati naknade za rad u navedenim povjerenstvima Šibensko-kninske županije.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 14. Zakona o pomorskom dobru i morskim lukama („Narodne novine“, broj 158/03, 100/04, 141/06, 38/09, 123/11, 56/16, 98/19) propisano je da granicu pomorskog dobra utvrđuje Povjerenstvo za granice Ministarstva na prijedlog županijskog povjerenstva za granice, pri čemu se za svaku županiju osniva posebno povjerenstvo za izradu prijedloga granice pomorskog dobra.

Člankom 5. Uredbe o izmjenama i dopunama Uredbe o postupku utvrđivanja granice pomorskog dobra („Narodne novine“, broj 125/10) propisano je da se Povjerenstvo sastoji od 7 članova od koji je jedan predstavnik županijskog upravnog tijela nadležnog za poslove prostornog uređenja i zaštite okoliša te da za navedeno ima pravo na naknadu u iznosu od 600,00 kuna bruto.

Nadalje, člankom 10. stavkom 1. Zakona o procjeni vrijednosti nekretnina („Narodne novine“, broj 78/15) propisano je da se za područje županije, Grada Zagreba odnosno velikoga grada osniva procjeniteljsko povjerenstvo radi stručne analize i evaluacije podataka te davanja stručnih prijedloga i mišljenja o tržištu nekretnina, koje sukladno članku 11. Zakona čine predsjednik i četiri člana, a odluku o imenovanju i razrješenju predsjednika, zamjenika i članova povjerenstva donosi župan, gradonačelnik Grada Zagreba, odnosno gradonačelnik velikoga grada.

Člankom 12. Zakona o procjeni vrijednosti nekretnina propisano je da povjerenstvo pri županiji, Gradu Zagrebu, odnosno velikom gradu daje stručne prijedloge i mišljenja u pripremi konačnih zaključaka u vezi s prijedlogom plana približnih vrijednosti, nužnim podatcima i drugim podatcima koji su potrebni za procjenu vrijednosti nekretnina na temelju podataka iz zbirke kupoprodajnih cijena, daje stručne prijedloge i mišljenja u pripremi konačnih zaključaka u vezi s predloženim pregledom o promjenama i razvoju na tržištu nekretnina za svoje područje nadležnosti, daje mišljenje o usklađenosti izrađenih procjembenih elaborata s odredbama toga Zakona na zahtjev jedinica lokalne i područne (regionalne) samouprave, vrši razmjenu približnih vrijednosti izvješća o tržištu nekretnina, nužnih i drugih podataka za procjenu vrijednosti nekretnina s drugim povjerenstvima te obavlja i druge poslove.

Povjerenstvo ističe kako u pogledu obavljanja funkcija člana u Povjerenstvu za granice pomorskog dobra, kao i člana u Povjerenstvu za procjenu vrijednosti nekretnina tumači da se radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznik temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju te za to primati naknadu.

Povjerenstvo pritom ističe kako je obveznik navedene naknade dužan prijaviti prilikom podnošenja imovinske kartice.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Damir Lučev, elektroničkom dostavom
2. Objava na internetskoj stranici Povjerenstva
3. Pismohrana